b'\n_START_ARTICLE_\nJo\xc5\xbee Zablatnik\n_START_SECTION_\n\xc5\xbdivljenje in delo\n_START_PARAGRAPH_\nPozimi 1909/1910 so je kupil prvo letalo in opravil pilotski te\xc4\x8daj. 29. maja 1910 je s prijateljem O. Heimom v Celovcu pripravil prvi javni letalski miting. 26. junija pa z njim in Edvardom Rusjanom miting v Gorici. Istega leta je dobil pilotsko dovoljenje in tako postal prvi diplomirani pilot slovenskega rodu. V za\xc4\x8detku leta 1911 se je zaposlil kot \xc5\xa1ef pilotov in konstruktor v letalski tovarni v Dunajskem Novem mestu. V no\xc4\x8di na 10. avgust 1911 je opravil prvi no\xc4\x8dni polet na svetu. Nato je od\xc5\xa1el v Nem\xc4\x8dijo in se tam hitro uveljavil. Leta 1913 je postavil ve\xc4\x8d vi\xc5\xa1inskih rekordov, v 1. polovici 1914 pa akrobatsko letel s \xc5\xa1portnim letalom, ki ga je sam konstruiral. Leta 1916 je ustanovil letalsko tovarno Sablatnig-Flugzeugbau GmbH, v kateri so do konca 1. svetovne vojne izdelali 167 voja\xc5\xa1kih letal (Tipi: Sablatnig SF 2, SF 5 in SF 6), predvsem izvidni\xc5\xa1kih hidroplanov, takoj po vojni pa eno prvih potni\xc5\xa1kih letal. Leta 1920 je ustanovil dru\xc5\xbebo za letalski promet (Lloyd Luftverkehr Sablatnig), eno od predhodnic Lufthanse._NEWLINE_Med drugo svetovno vojno je v Berlinu konstruiral hitre \xc4\x8dolne za potrebe nem\xc5\xa1ke vojske. Po koncu svetovne vojne so ga 16. junija v njegovem biroju prijeli vojaki Rde\xc4\x8de armade in ga zaprli v delovno tabori\xc5\xa1\xc4\x8de pri Berlinu, kjer je 28. februarja 1946 umrl zaradi slabega zdravja in podhranjenosti.'